Il-Kummissjoni Ewropea llum tospita l-konferenza tal-għeluq tal-avveniment Digital Finance Outreach (DFO) tal-2020 fi Brussell. Din il-konferenza hija l-aħħar waħda f'sensiela ta' 19-il avveniment nazzjonali organizzati flimkien mal-Istati Membri, li saru minn Frar sa Ġunju 2020. Ħadu sehem aktar minn elfejn parteċipant fl-oqsma tal-FinTech u tal-innovazzjoni diġitali fis-settur finanzjarju. Dawn l-avvenimenti taw opportunità biex jinġabru l-fehmiet tal-partijiet ikkonċernati ewlenin fil-finanzi diġitali mill-UE kollha. Għenu biex tinħoloq sensibilizzazzjoni dwar il-ħidma tal-Kummissjoni li għaddejja bħalissa u li ġejja dwar il-finanzi diġitali. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal fid-diskors tal-ftuħ ewlieni tiegħu: “Biex nibqgħu fuq quddiem tal-logħba u nikkompetu globalment, l-Ewropa trid tisfrutta l-opportunitajiet diġitali bl-aħjar mod possibbli. Il-futur tal-finanzi hu diġitali. Konna qed niġbru ħafna fehmiet u ideat dwar kif nistgħu nisfruttaw bl-aħjar mod il-potenzjal innovattiv tal-finanzi diġitali. Li nħaddnu l-finanzi diġitali u nintegrawhom se jgħin ukoll biex jinħolqu l-impjiegi u t-tkabbir ekonomiku għall-Ewropa hekk kif il-pajjiżi tagħna jirkupraw mill-pandemija tal-coronavirus. Fl-istess ħin, jeħtieġ li nkomplu r-regolamentazzjoni u s-superviżjoni tar-riskji b'mod xieraq. Regolamentazzjoni u superviżjoni b'saħħithom huma essenzjali biex tiġi ppreservata l-fiduċja fil-finanzi, kemm għall-atturi tradizzjonali kif ukoll għal dawk ġodda. ” B'mod parallel, f'April 2020 il-Kummissjoni Ewropea ospitat ukoll “Hackathon” pan-Ewropew - f'kollaborazzjoni mal-Istati Membri - biex tgħaqqad lill-innovaturi, lis-sħab u lix-xerrejja fl-Ewropa kollha biex jiżviluppaw soluzzjonijiet innovattivi, inklużi fil-qasam tal-finanzi diġitali, għal sfidi relatati mal-coronavirus. Aktar informazzjoni Il-panels tal-lum se jiddiskutu: 1) Il-Promozzjoni ta' Settur Finanzjarju Misjuq Aktar mid-Data; 2) L-iżgurar ta' qafas regolatorju li jkun teknoloġikament newtrali u faċli għall-innovazzjoni; u 3) s-Suq Uniku Diġitali għas-swieq finanzjarji. Se jieħdu sehem fihom il-persuni responsabbli mit-tfassil tal-politika tal-UE, il-partijiet ikkonċernati mis-settur finanzjarju diġitali, ir-relaturi nazzjonali tal-avvenimenti ewlenin tad-DFO, il-MEPs, ir-rappreżentanti tal-UE u r-rappreżentanti nazzjonali, u l-ġurnalisti. L-għan ewlieni tal-avveniment tal-għeluq huwa li jiġbor fil-qosor u jiddiskuti dawn l-elementi ewlenin li nġabru matul l-avvenimenti nazzjonali u li jwitti t-triq għal Strateġija ġdida dwar il-Finanzi Diġitali li se titħabbar fit-tielet trimestru ta' din is-sena. Id-diġitalizzazzjoni qiegħda tittrasforma s-sistema finanzjarja Ewropea u l-forniment ta' servizzi finanzjarji lin-negozji u liċ-ċittadini tal-Ewropa. Hemm fehim wiesa' li biex nikkompetu globalment, l-Ewropa jenħtieġ li tħaddan l-innovazzjoni teknoloġika, inkluż fis-settur finanzjarju. Kif iddikjarat mill-President von der Leyen fil-linji gwida politiċi tagħha għall-Kummissjoni l-ġdida, “huwa kruċjali li l-Ewropa tifhem il-potenzjal kollu tal-era diġitali u ssaħħaħ il-kapaċità tal-industrija u tal-innovazzjoni tagħha, f'limiti sikuri u etiċi”.